**INDOKOLÁS**

**a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításáról szóló önkormányzati rendelethez**

2021. július 1. napján hatályba lépett a településtervezéssel összefüggő egyes törvények módosításáról szóló 2021. évi XXXIX. törvénynek a településkép védelméről szóló 2016. évi LXXIV. törvény (a továbbiakban: Tktv.) módosításáról szóló alcíme. A módosítás értelmében a Tktv. 8. §-ában, valamint a törvény végrehajtására kiadott 419/2021. (VII. 15.) Korm. rendeletben egyes településképi eljárások tekintetében a hatáskör gyakorlójaként már nem a polgármester szerepel, hanem az önkormányzat. Ennek következtében hatáskör-átruházás hiányában e hatáskörök gyakorlójává a képviselő-testület vált.

Annak érdekében, hogy a korábbi gyakorlatnak megfelelően a fenti eljárásokban a hatáskör gyakorlója átruházott hatáskörben továbbra is a polgármester lehessen, szükséges a rendelet megalkotása.

**1. § és 1. melléklet**

A Magyarország helyi önkormányzatairól szóló 2011. évi CLXXXIX. törvény 53. § (1) bekezdés b) pontja értelmében a képviselő-testület a szervezeti és működési szabályzatról szóló rendeletben rendelkezik a képviselő-testület átruházott hatásköreinek felsorolásáról. A rendelkezés az SZMSZ 4. mellékletét módosítja, mely a polgármesterre átruházott hatáskörök jegyzékét tartalmazza.

**2. §**

A rendelet hatályba lépését tartalmazza.